DEĊIŻJONI TAL-KUMMISSJONI
tas-7 ta’ Settembru 2007
li temenda d-Deċiżjoni 2006/415/KE dwar ċerti miżuri ta’ protezzjoni fir-rigward ta' l-influwenza ta' l-għasafar b'patoġeniċità għolja ħafna tas-subtip H5N1 fit-tjur ta’ l-irziezet fil-Ġermanja
(notifikata taħt id-dokument numru C(2007) 4141)
(Test b’relevanza għaż-ŻEE)
(2007/604/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/662/KEE tal-11 ta’ Diċembru 1989 dwar kontrolli veterinarji fil-kummerċ intra-Komunitarju bil-għan li jiġi kkompletat is-suq intern (1), u b'mod partikolari l-Artikolu 9(4) tagħha,
Wara li kkunsidrat id-Direttiva tal-Kunsill 90/425/KEE tas-26 ta’ Ġunju 1990 dwar il-kontrolli veterinarji u żootekniċi applikabbli għall-kummerċ intra-Komunitarju ta’ ċerti annimali ħajjin u prodotti bil-ħsieb tat-tlestija tas-suq intern (2), u b’mod partikolari l-Artikolu 10(4) tagħha,
Wara li kkunsidrat id-Direttiva tal-Kunsill 2005/94/KE ta’ l-20 ta’ Diċembru 2005 dwar miżuri Komunitarji għall-kontroll ta’ l-influwenza tat-tjur u li tħassar id-Direttiva 92/40/KEE (3), u b’mod partikolari l-Artikolu 63(3) tagħha,
Billi:
(1)
Id-Deċiżjoni tal-Kummissjoni 2006/415/KE ta’ l-14 ta’ Ġunju 2006 dwar ċerti miżuri ta' protezzjoni fir-rigward ta’ l-influwenza tat-tjur b’patoġeniċità għolja ħafna tas-sottotip H5N1 fit-tjur ta’ l-irziezet fil-Komunità u li tirrevoka d-Deċiżjoni 2006/135/KE (4) tistipula ċerti miżuri ta' protezzjoni li għandhom jiġu applikati sabiex tiġi evitata l-firxa ta' din il-marda. Dawn il-miżuri jinkludu t-twaqqif ta’ żoni A u B, fejn il-miżuri ta’ protezzjoni għandhom jiġu applikati, wara suspett jew konferma ta’ tifqigħa tal-marda. L-Anness tad-Deċiżjoni 2006/415/KE jelenka ż-żoni A u B.
(2)
Wara tifqigħa ta' l-influwenza tat-tjur b’patoġeniċità għolja ħafna tas-sottotip H5N1 fil-Land tal-Bavarja fil-Ġermanja, id-Deċiżjoni 2006/415/KE ġiet emendata bid-Deċiżjoni 2007/591/KE, sabiex jiġi emendat l-Anness tad-Deċiżjoni 2006/415/KE, fir-rigward taż-żoni għal dak l-Istat Membru.
(3)
Il-miżuri ta’ protezzjoni meħuda mill-Ġermanja skond id-Deċiżjoni 2006/415/KE, inkluż it-twaqqif taż-Żoni A u B, kif previst fl-Artikolu 4 ta' dik id-Deċiżjoni, issa ġew riveduti fi ħdan il-qafas tal-Kumitat Permanenti dwar il-Katina Alimentari u s-Saħħa ta' l-Annimali.
(4)
Barra minn hekk, fl-interess taċ-ċarezza tal-leġiżlazzjoni Komunitarja, il-punti fl-Anness tad-Deċiżjoni 2006/415/KE li jirreferu għaż-żoni A u B fir-Repubblika Ċeka u l-Ġermanja fejn il-miżuri ta’ protezzjoni ma għadhomx applikabbli għandhom jitħassru.
(5)
Għalhekk, id-Deċiżjoni 2006/415/KE għandha tiġi emendata skond dan.
(6)
Il-miżuri stipulati f'din id-Deċiżjoni huma fi qbil ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-Anness għad-Deċiżjoni 2006/415/KE huwa emendat bit-test fl-Anness ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, 7 ta’ Settembru 2007.